
A két Tatjána avagy Európában minden orosz gyanús…

Kulcsszavak: orosz; paródia; regény; Anyegin; Tatjána
jelige: Tatjána
Dolgozatom tárgya két irodalmi mű, Rejtő Jenő Tatjána című kisregényének és Alekszandr Szergejevics Puskin Anyegin című verses regényének összehasonlító elemzése. Az elemzés célja a két mű közt fennálló intertextuális viszony bizonyítása és műfaji kapcsolat tisztázása (paródia, travesztia, átirat).
Rejtő Jenő műve 2017-ben jelent meg, a 30-as években írt kéziratot a Petőfi Irodalmi Múzeum munkatársa, Thuróczy Gergely Rejtő-kutató szerkesztette sajtó alá. A szakirodalom a művet csak érintőlegesen tárgyalja, mélyebb elemzésnek nem veti alá, ami azzal indokolható, hogy késői megjelenése miatt kevésbé él a köztudatban, mint az író egyéb munkái.
A dolgozat az Anyegin magyarországi fogadtatásának és a magyar irodalomra tett hatásának elemzésén keresztül igyekszik utánajárni annak a kérdésnek, milyen kontextusban kerülhetett a Puskin-regény Rejtő alkotói figyelmébe. A XX. század elején Magyarországon ugyanis nagy népszerűségnek örvendő műfajparódia egyebek közt az ismert orosz írók alkotásaira is irányult. A pályamunka különös figyelmet szentel a két alkotó írásmódjára, melyek metszéspontjában a paródia áll. Ennek tükrében kerülnek összehasonlításra a két mű szüzsés motívumai. A dolgozat utolsó fejezetének fő kérdése a Tatjána megírásának motivációja és műfajának meghatározása.



